**KLAIPĖDOS MIESTO SAVIVALDYBĖS ADMINISTRACIJOS**

**UGDYMO IR KULTŪROS DEPARTAMENTO**

**ŠVIETIMO SKYRIUS**

**PAŽYMA**

**DĖL ŠVIETIMO PAGALBOS TEIKIMO EFEKTYVUMO NUSTATYMO SAVIVALDYBĖS BENDROJO UGDYMO MOKYKLOSE, KURIOSE MOKOMI INTELEKTO SUTRIKIMĄ TURINTYS MOKINIAI**

2016 m. birželio 9 d. Nr. ŠV2-12

Klaipėda

Vadovaujantis Klaipėdos miesto savivaldybės administracijos Ugdymo ir kultūros departamento Švietimo skyriaus vedėjo 2016 m. balandžio 1 d. įsakymu Nr. ŠV1- 161 „Dėl švietimo pagalbos teikimo efektyvumo nustatymo savivaldybės bendrojo ugdymo mokyklose, kuriose mokomi intelekto sutrikimą turintys mokiniai“, kartu su Klaipėdos pedagoginės psichologinės tarnybos (toliau – tarnybos) Specialiosios pagalbos skyriaus vedėja Rita Nemčiauskiene buvo išanalizuotas švietimo pagalbos teikimo efektyvumas integruotai mokomiems intelekto sutrikimų turintiems mokiniams, įvertinti mokymo metodai ir būdai, nustatytos stipriosios ir tobulintinos sritys. Analizuoti specialiosios pagalbos teikimo dokumentai, kalbėtasi su minėtus mokinius mokančiais mokytojais, tėvais (globėjais, rūpintojais), pagalbos specialistais, įstaigų vadovais, Šeimos ir vaiko gerovės centro darbuotoju.

1. Bendra situacija.

Tarnybos specialistų pateiktais 2016 m. sausio 4 d. duomenimis nustatyta, kad 18 Klaipėdos miesto bendrojo ugdymo mokyklų - Marijos Montessori mokykloje-darželyje, „Gilijos“ pradinėje mokykloje, Maksimo Gorkio, „Saulėtekio“, „Pajūrio“, Vitės, „Santarvės“ pagrindinėse mokyklose, „Verdenės“, „Versmės“, Martyno Mažvydo, Liudviko Stulpino, Gedminų, Sendvario, Prano Mašioto, „Gabijos“ progimnazijose, Ievos Simonaitytės mokykloje, „Varpo“, Baltijos gimnazijose integruotai ugdoma 63 mokiniai, turintys intelekto sutrikimą. Iš viso šiose bendrojo ugdymo mokyklose daugiausia mokinių po 10 mokosi, mokosi pirmose ir devintose klasėse, po 7 mokinius mokosi šeštose ir aštuntose klasėse, 6 mokiniai mokosi trečiose klasėse, 5 mokiniai yra ketvirtos ir septintos klasės mokiniai, po 4 mokinius mokosi antrose ir penktose klasėse.

Visų bendrojo ugdymo mokyklų mokiniai, turintys intelekto sutrikimų yra įvertinti tarnybos dėl specialiųjų ugdymosi poreikių pagalbos teikimo.

1 lentelė

Bendrojo ugdymo mokyklų ir mokinių, skaičius ir klasė pagal švietimo įstaigas

|  |  |  |  |
| --- | --- | --- | --- |
| Eil.  Nr. | Bendrojo ugdymo mokykla | Bendras intelekto sutrikimą skaičius | Mokinių skaičius/klasė |
| 1. | M. Montessori mokykla-darželis | 1 | 1/2 |
| 2. | „Gilijos“ pradinė | 4 | 1/1  2/3  1/4 |
| 3. | M. Gorkio pagrindinė | 2 | 1/3  1/9 |
| 4. | „Saulėtekio“ pagrindinė | 1 | 1/1 |
| 5. | „Pajūrio“ pagrindinė | 4 | 2/6  1/8  1/9 |
| 6. | Vitės pagrindinė | 9 | 1/1  1/5  2/7  1/8  2/9  2/10 |
| **7.** | „Santarvės“ pagrindinė | **7** | 1/1  1/2  1/3  1/5  1/6  1/9  1/10 |
| 8. | „Verdenės“ progimnazija | 1 | 1/3 |
| 9. | „Versmės“ progimanzija | 3 | 1/4  2/8 |
| 10. | M. Mažvydo progimnazija | 4 | 3/1  1/2 |
| 11. | L.Stulpino progimnazija | 2 | 1/3  1/4 |
| 12. | Gedminų progimnazija | 5 | 1/5  1/4  2/7  1/8 |
| 13. | Sendvario progimnazija | 4 | 2/1  1/5  1/6 |
| 14. | P. Mašioto progimnazija | 4 | 1/2  1/4  1/6  1/7 |
| 15. | „Gabijos“ progimnazija | 1 | 1/1 |
| 16. | I.Simonaitytės mokykla | 9 | 2/6  2/8  5/9 |
| 17. | „Varpo“ gimnazija | 1 | 1/11 |
| 18. | Baltijos gimnazija | 1 | 1/11 |
| Iš viso | | 63 | 10/1  4/2  6/3  5/4  4/5  7/6  5/7  7/8  10/9  3/10  2/11 |

2.Pagalbos teikimas:

2.1. specialiosios pedagoginės ir logopedinės pagalbos teikimas.

Klaipėdos miesto savivaldybės administracijos Ugdymo ir kultūros departamento Švietimo skyriaus vedėjo 2015 m. vasario 5 d. įsakymu Nr. ŠV1-60 buvo vertinamas švietimo pagalbos efektyvumo nustatymas integruotai bendrojo ugdymo mokyklose ugdomiems mokiniams, turintiems įvairiapusių raidos, elgesio ar/ir emocijų sutrikimų. Iš 18 bendrojo ugdymo mokyklų, kuriose ugdomi intelekto sutrikimą turintys mokiniai, 11-oje buvo ugdomi mokiniai, turintys įvairiapusių raidos, emocijų ar/ir elgesio sutrikimų (M. Montessori mokykla-darželis, „Gilijos“ pradinė, M. Gorkio pagrindinė, „Saulėtekio“ pagrindinė, „Pajūrio“ pagrindinė, Vitės pagrindinė, „Verdenės“ progimnazija, „Versmės“ progimnazija, M. Mažvydo progimnazija, L.Stulpino progimnazija, „Varpo“ gimnazija). Šiose mokyklose taip pat integruotai ugdomi mokiniai, turintys intelekto sutrikimą. Įvertinus, jog šiose bendrojo ugdymo mokyklose sėkmingai integruotai ugdomi mokiniai turintys įvairiapusių raidos, elgesio ar/ir emocijų sutrikimų, nutarta nenagrinėti, kaip vyksta šių mokinių integracija. Pasirinkta 7 bendrojo ugdymo mokyklos („Santarvės“ pagrindinė, Gedminų progimnazija, Sendvario progimnazija, P. Mašioto progimnazija, „Gabijos“ progimnazija, I.Simonaitytės mokykla, Baltijos gimnazija), kuriose ugdomi intelekto sutrikimą turintys mokiniai. Minimose 7 bendrojo ugdymo mokyklose dirba specialieji pedagogai, logopedai, kurie teikia specialiąją pagalbą, vadovaudamiesi Specialiosios pagalbos teikimo mokyklose (išskyrus aukštąsias mokyklas) tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229 mokiniams, kuriems tarnybos išvadose įvardinta šių specialistų pagalba. Visose išvardintose mokyklose (išskyrus I.Siminaitytės) dėl didelio mokinių, turinčių kalbos ir kalbėjimo sutrikimus, skaičiaus, logopedinė pagalba teikiama pradinėse klasėse. Mokiniams, turintiems intelekto sutrikimą, rekomenduojama surasti galimybę teikti logopedinę pagalbą ir vyresnėse klasėse. „Santarvės“ pagrindinėje 1 mokinys mokomas namuose. Gedminų progimnazijoje visiems trims intelekto sutrikimą turintiems mokiniams taikomas namų mokymas. (dviem šių mokinių taikomas dalinis namų mokymas). Sendvario progimnazijoje mokomas vienas mokinys pagal trišalę mokymo sutartį.

Specialieji pedagogai, logopedai, atsižvelgdami į kiekvieno mokinio individualias galimybes, lavina šių mokinių gebėjimus. Visi mokiniai mokomi pagal individualizuotas programas. Specialistai įtraukia šiuos mokinius į neformaliojo ugdymo užsiėmimus, bendrus klasės renginius, ekskursijas ir kt.

„Gabijos“ progimnazijoje specialiąją pedagoginę pagalbą teikti yra įsteigtas tik 1 etatas (0,5- spec. pedagogas, 0,5 – logopedas). Taigi pagalba teikiama tik pradinių klasių mokiniams, o 5-8 klasių mokiniams teikiama konsultacinė pagalba. Tai pažymima ir Nacionalinės mokyklų vertinimo agentūros išorinio vertinimo ataskaitoje (2015-11-12 Nr. A-3) (specialiojo pedagogo užsiėmimai vedami tik pradinių klasių mokiniams). Šiuo metu devyniems 5-8 klasių specialiųjų ugdymosi poreikių mokiniams nėra galimybės koreguoti sutrikimų ir gauti tarnybos nustatytos pagalbos. Taip pat šios mokyklos specialistai, mokytojai neturi rusų kalba išleistų vadovėlių, skirtų specialiųjų ugdymosi poreikių mokiniams.

2.2. psichologinės pagalbos teikimas.

Visose minėtose bendrojo ugdymo mokyklose psichologinę pagalbą teikia psichologai, pagal nurodytas tarnybos rekomendacijas ir pagal poreikį, vadovaudamiesi Psichologinės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 5 d. įsakymu Nr. V-1215. Bendrojo ugdymo mokyklų psichologai konsultuoja minėtus mokinius, bendradarbiauja su mokinių tėvais, mokytojais ir kitais pagalbos specialistais.

2.3. socialinės pagalbos teikimas.

Mokiniams, kuriems tarnybos išvadose yra rekomenduota teikti socialinio pedagogo pagalbą, minėtose mokyklos ši pagalba yra teikiama. Socialiniai pedagogai kartu su kitais specialistais organizuoja socialinių įgūdžių ugdymo programas, vykdo prevencines programas, bendrauja su šeimomis ir kt.

2.4. mokytojų, auklėtojų darbo organizavimas.

„Santarvės“ pagrindinėje, Gedminų, Sendvario, P. Mašioto, „Gabijos“ progimnazijose, I.Simonaitytės mokykloje, Baltijos gimnazijoje mokytojai rengia individualizuotas programas, kartu su specialistais taiko įvarius mokymo metodus, siekdami padėti šiems mokiniams įsisavinti mokomąją medžiagą.

„Santarvės“ pagrindinėje mokykloje mokytojai nuolat bendrauja su tėvais, mokyklos administracija, kitais mokytojais. Šios pagrindinės mokyklos mokytojai kartu su specialistų komanda siekia įtraukti tėvus į bendrus užsiėmimus (turi įsteigę „Tėvų mokyklėlę“). Stengiasi, kad ir intelekto sutrikimą turintys mokiniai dalyvautų įvairiose veiklose, sėkmingai integruotųsi į klasės veiklą, dalyvautų neformaliojo švietimo būreliuose, pvz. „Kino studijoje“ ir kt.

Gedminų progimnazijos mokytojai moko 1 mokinį namuose, specialistai pagalbos neteikia. Klasės auklėtojas kviečia dalyvauti klasės veikloje, tačiau tėvai nepageidauja. Kiti 2 mokiniai atvežami tėvų į užsiėmimus pas specialistus, mokytojus, kartais bendru sutarimu su tėvais mokytojai ateina į mokinių namus. Mokiniai dalyvauja įvairiuose renginiuose, žino klasės mokinius.

Sendvario progimnazijoje pagalbą teikia ir mokytojai, ir specialistai, kurie naudoja įvairius ugdymo metodus ir būdus, gilina žinias seminaruose. Mokytojų iniciatyva, mokiniai lanko etnokultūros, informacinių technologijų būrelius.

P.Mašioto progimnazijoje mokytojai, klasių auklėtojai ypač aktyviai bendradarbiauja su tėvais, siekia juos įtraukti į įvairias bendras veiklas. Taip pat šios mokyklos elektroniniame dienyne yra patalpintos individualizuotos programos, su kuriomis turi galimybę susipažinti tėvai. Mokiniai įtraukiami į projektinę veiklą, kartu vyksta į ekskursijas.

„Gabijos“ progimnazijoje pirmos klasės mokinys sėkmingai integruotas į klasę. Mokytoja nuolat bendrauja su mokinio tėvais, mokinys lanko mokykloje neformalaus ugdymo būrelį, kuriame mokoma bendravimo.

I.Simonaitytės mokykloje šiuo metu mokosi 5 mokiniai, turintys intelekto sutrikimus. Visi mokiniai mokosi pagal individualizuotą programą. Mokytojams tenka nuolat ieškoti būdų (klasėje yra dar ir mokinių, turinčių elgesio problemų), kaip išmokyti šiuos mokinius įtraukti į bendrus renginius bei veiklas. Šios mokyklos mokytojai siekia, kad mokiniai kartu dalyvautų bendrose klasės veiklose, mokyklos projektuose, išvykose.

Baltijos gimnazijoje mokosi 10 klasės mokinys. Mokytojai nuolat bendrauja su mokytojais, pagalbos specialistais. Mokinys dalyvauja klasės veikloje su mokytojais, tėvais, kartu su mokytojais, pagalbos specialistais planuoja profesijos pasirinkimo galimybes.

2.5. specialiosios pagalbos teikimas.

„Santarvės“ pagrindinėje, Gedminų, Sendvario, P. Mašioto progimnazijose, Baltijos gimnazijoje yra įsteigti mokytojo padėjėjo etatai. Minėtų mokinių tėvų, mokytojų, mokyklos administracijos teigimu, auklėtojo (mokytojo) padėjėjų etatų pareigybės įsteigimas palengvino šių ir kitų mokinių, turinčių specialiųjų ugdymosi poreikių, adaptaciją, padėjo klasių mokytojams geriau ir kokybiškiau organizuoti veiklą pamokoje. Tačiau pastebėta, kad vyresniųjų klasių mokiniai atsisako šio specialisto pagalbos, siekia savarankiškumo tiek pamokoje, tiek užklasinėje veikloje.

„Gabijos“ progimnazijoje nėra mokytojo padėjėjo etato, nes šiuo metu nėra poreikio. I.Simonaitytės mokykloje šių padėjėjų etatų neturi. Šioje mokykloje yra mokinių, kuriems tarnybos specialistų yra skirta mokytojo padėjėjo pagalba.

2.6. bendradarbiavimas su tėvais.

Visose bendrojo ugdymo mokyklose, ugdančiose intelekto sutrikimų turinčius mokinius, darnus tėvų ir mokytojų, mokyklos administracijos bendradarbiavimas. Tėvai nuolat kviečiami šių mokinių mokymosi pasiekimų aptarimui, kviečiami dalyvauti mokyklos tėvų susirinkimuose arba, pvz. P. Mašioto progimnazijoje šeimų savaitės dienose. I. Simonaitytės mokykloje tėvai aktyviai prisideda stebėdami mokinių veiklą pertraukų metu. Visose minėtose mokyklose kartu su tėvais dirba pagalbos specialistų komanda.

Išvados:

1. Klaipėdos bendrojo ugdymo mokyklose integruotai ugdoma 63 mokiniai, turintys intelekto sutrikimą.

2. „Santarvės“ pagrindinėje, Gedminų, Sendvario, P. Mašioto, „Gabijos“ progimnazijose, I.Simonaitytės mokykloje, Baltijos gimnazijoje pagalbą pagal poreikį teikia visi švietimo pagalbos specialistai – logopedai, specialieji pedagogai, psichologai, socialiniai pedagogai.

3. „Santarvės“ pagrindinėje, Gedminų, Sendvario, P. Mašioto progimnazijose, Baltijos gimnazijoje pagalbą teikia mokytojo padėjėjai. Šie specialistai mokiniams padeda veiksmingiau įsisavinti mokomąją medžiagą, lengviau integruotis, adaptuotis klasėje ir mokykloje, palengvina mokytojų darbą.

4. Dėl didelio mokinių, turinčių kalbos ir kalbėjimo sutrikimų skaičiaus, mokyklų logopedai teikia pagalbą tik pradinių klasių mokiniams (išskyrus I.Simonaitytė mokyklą). „Gabijos“ progimnazijoje specialiąją pedagoginę pagalbą teikia 0,5- spec. pedagogo ir 0,5 – logopedo etato turintys specialistai. Taigi pagalba teikiama tik pradinių klasių mokiniams, o 5-8 klasių mokiniams teikiama tik konsultacinė pagalba.

5. Nėra rusų kalba išleistų vadovėlių skirtų specialiųjų ugdymosi poreikių turintiems mokiniams.

6. I.Simonaitytės mokykloje, skirtoje mokiniams, turintiems elgesio sutrikimų integruoti intelekto sutrikimą turintys mokiniai.

7. Stipriosios mokyklų sritys – darnus ir bendras mokyklų administracijos, mokytojų, pagalbos specialistų komandinis darbas, nuolatinis bendradarbiavimas su tėvais, pokalbiai, mokymosi rezultatų, mokinio savijautos klasėje aptarimui, sudaro prielaidas sėkmingam intelekto sutrikimų turinčių mokinių integracijai ir pasiekimų pagal mokinio raidą užtikrinimui bendrojo ugdymo mokyklose.

8. Tobulintinos mokyklų sritys – tobulinti mokytojų, specialiosios pagalbos specialistų kompetencijas, siekti įgyti naujų žinių, lankant seminarus, dalinantis gerąją, minėtą sutrikimą turinčių mokinių ugdymo ir mokymo patirtimi mieste.

Rekomendacijos:

1. Bendrojo ugdymo mokyklų direktoriams:

1.1. Organizuoti mokytojų, mokytojų padėjėjų kompetencijų tobulinimą darbui su mokiniais, turinčiais intelekto sutrikimų.

1.2. Naudotis galimybe Ugdymo programų bendruosius ugdymo planuose numatyta galimybe iki 30 procentų koreguoti dalykų programoms įgyvendinti skiriamų savaitinių pamokų skaičių, numatant valandų skirimo galimybes, specialiųjų ugdymosi poreikių turinčių mokinių mokymui.

1.3. Taikyti namų mokymą intelekto sutrikimą turintiems mokiniams tik išimties atvejais (mokiniai ugdomi namuose, netenka galimybės tobulinti savo socialinių įgūdžių, kurie reikalingi šių mokinių savarankiškame gyvenime).

1.4. Mokiniams, turintiems intelekto sutrikimą, rekomenduotina teikti logopedo pagalbą ir vyresnėse klasėse.

1.5. Naudoti specialiųjų ugdymosi poreikių turintiems mokiniams pritaikytus vadovėlius, specialiąsias mokymo priemones.

1.6. Nepavykus mokiniui, turinčiam intelekto sutrikimą, sėkmingai integruotis bendrojo ugdymo klasėje, rekomenduoti tėvams jų vaikams mokymą specialiojoje klasėje.

1.7. „Gabijos“ progimnazijos administracijai kreiptis į Klaipėdos miesto savivaldybės administracijos direktorių dėl specialistų, teikiančių specialiąją pedagoginę pagalbą etatų padidinimo.

1.8. I.Simonaitytės mokykloje, skirtoje mokiniams turintiems elgesio sutrikimus nerekomenduojama integruoti intelekto sutrikimą turinčius mokinius.

1.9. Lankščiai naudoti mokytojo padėjėjo pagalbą atsižvelgiant į kiekvieno mokinio, mokytojo individualius poreikius (ne per visas pamokas, vyresnėse klasėse tik epizodinė).

1.10. Organizuojant pagalbos specialiųjų ugdymosi poreikių turintiems mokiniams teikimą vadovautis Psichologinės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 5 d. įsakymu Nr. V-1215, Specialiosios pedagoginės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1228, Specialiosios pagalbos teikimo mokyklose (išskyrus aukštąsias mokyklas) tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229, Socialinės pedagoginės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2004 m. birželio 15 d. įsakymu Nr. ISAK-941, Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. rugsėjo 30 d. įsakymu Nr. V-1795 ir kitais teisės aktais, reglamentuojančiais švietimo pagalbos teikimą.

|  |  |
| --- | --- |
| Vyr. specialistė Aušra Dragašienė |  |